KIRJALLINEN KYSYMYS E-3459/00 esittäjä(t): Alexandros Alavanos (GUE/NGL) neuvostolle. Albanian vaalit ja kreikkalainen vähemmistö.



Virallinen lehti nro 174 E , 19/06/2001 s. 0058 - 0059



KIRJALLINEN KYSYMYS E-3459/00 esittäjä(t): Alexandros Alavanos (GUE/NGL) neuvostolle (8. marraskuuta 2000) Aihe: Albanian vaalit ja kreikkalainen vähemmistö Etyjin ja Euroopan neuvoston tarkkailijoiden 16.10.2000 Tiranassa esittämässä alustavassa selonteossa todetaan vakavia sääntöjenvastaisuuksia tapahtuneen vaalien toisella kierroksella Himarassa. Selonteon mukaan Himarassa, missä on kreikankielinen vähemmistö, vaalikampanjan loppuvaihetta pilasi paikallisella ja koko maan tasolla harjoitettu kansalliskiihkoinen retoriikka. Edelleen selonteossa todetaan, että koko vaalipäivää leimasivat useat vakavat sääntöjenvastaisuudet vaalilautakuntien jäsenten pelottelusta aina väkivaltatapaukseen, jossa yksi vaaliuurna tuhoutui, sekä vaalivilppiin kaikissa kolmessa äänestyspaikassa. Neuvostolta kysytään: Kun se on perehtynyt esitettyihin syytöksiin, 1. millä tavoin se aikoo puuttua välittömästi asioihin palauttaakseen ilmapiiriin, jossa kreikkalaisen vähemmistön demokraattisia oikeuksia kunnioitetaan täysin? 2. toimittaako neuvoston työryhmä, joka on ryhtynyt laatimaan Albaniaa ja sen naapurialueita koskevaa toimintasuunnitelmaa, Euroopan parlamentille raportin vähemmistöjen, erityisesti kreikkalaisen vähemmistön, tilanteesta Albaniassa, jotta se otettaisiin huomioon Albanialle myönnettävää rahoitusapua koskevien asetusehdotusten lainopillisen työstämisen yhteydessä? 3. aikooko se pyytää vaalien järjestämistä uudelleen niillä alueilla, joilla vilppiä on todettu esiintyneen? Vastaus (8. maaliskuuta 2001) 1. Koska Albania on luokiteltu maaksi, joka voidaan ottaa mukaan vakautus- ja assosiaatiosopimukseen, demokratian periaatteiden, ihmisoikeuksien sekä vähemmistöjen oikeuksien kunnioittaminen ovat tärkeitä merkkipaaluja, joiden pohjalta Albanian suhteet Euroopan unioniin kehittyvät tulevaisuudessa. Koska lähentyminen kohti unionin rakenteita on yksi Albanian strategisista tavoitteista, unionilla on huomattavaa vipuvoimaa vähemmistöjen tilanteen kohentamisessa. Unioni on päättänyt tiivistää yhteistyötään sekä täsmentää, mitä uudistuksia Albanian on toteutettava, myös ihmisoikeuksien osalta. Unioni pani myös merkille Albanian tekemät sitoumukset Kreikan ulkoasiainministerin Georges Savaidisin käydessä maassa 17. marraskuuta 2000 sekä sitoumukset, jotka tehtiin Albanian pääministerin ja Kreikan pääministerin Constantinos Simitisin välillä vähemmistöalueista ja vähemmistöjen oikeuksista käydyissä keskusteluissa ja joiden mukaan ryhdytään pikaisesti tarkastelemaan eurooppalaisten standardien mukaisesti Albanian lainsäädäntöä, joka koskee kreikkalaiseen vähemmistöön kuuluvien oikeuksia, mitä varten Albanian hallitus pyytää eurooppalaisten asiantuntijoiden apua. 2. Neuvosto ei ole vielä tarkistanut Albaniaa ja sen lähialueita koskevaa toimintasuunnitelmaa, jonka neuvosto vasta hyväksyi 13. kesäkuuta 2000. Se tarkastelee parhaillaan toimintasuunnitelmaan kuuluvien toimien, myös kohdan 123 alakohdan f (toimenpiteet ihmisoikeuksien ja vähemmistöjen kunnioittamisen parantamiseksi) täytäntöönpanoa. 3. Neuvosto on perehtynyt Euroopan turvallisuus- ja yhteistyöjärjestön demokraattisten instituutioiden ja ihmisoikeuksien toimiston ODIHR:n 16. lokakuuta julkaisemaan alustavaan selvitykseen, Etyjin/ODIHR:n 11. joulukuuta 2000 julkaisemaan loppuselvitykseen sekä Euroopan neuvoston paikallis- ja aluehallinnon kongressin 10. marraskuuta 2000 julkaisemaan selvitykseen, joka koskee Albanian kunnallisvaalien toista kierrosta, sekä huomautuksiin, jotka koskevat vakavia vaalirikkomuksia ja -petoksia Himaren alueella. Puheenjohtajavaltion Euroopan unionin puolesta 1. joulukuuta 2000 antamassa julkilausumassa korostetaan, että voimakas turvautuminen väkivaltaan poliittisten tavoitteiden saavuttamiseksi on Euroopan unionia huolestuttava ilmiö. Sen vuoksi Euroopan unioni kehottaa voimakkaasti noudattamaan oikeusvaltion periaatetta. Albanialaisten halu lähestyä Euroopan unionia merkitsee yhteisten perusarvojen soveltamista, ennen kaikkea instituutioiden kunnioittamista ja laillisuuden noudattamista, väkivallasta pidättäytymistä sekä suvaitsevaisuuden ja vuoropuhelun ilmapiiriä. Neuvoston käsityksen mukaan ODIHR on saanut kansainvälisen yhteisön toimivaltuudet vaalien valvomiseksi ja suositusten tekemiseksi. ODIHR:n tehtävänä on siis antaa mahdollisesti suosituksia, jotka ovat samansuuntaisia kuin arvoisan parlamentin jäsenen esittämät asiat. Valtiot ovat lisäksi ETYJin vuoden 1999 Euroopan turvallisuusperuskirjassa sitoutuneet toimimaan niille osoitetuissa loppuselvityksissä olevien suositusten mukaisesti.